Gedagte vir die dag: Die belangrike dingeFoto: Crosswalk.com Gelukkig is dié mense wat weet hoe nodig hulle God het, want die koninkryk van die hemele is húlle deel. (Matteus 5:3) Dit is ongetwyfeld so dat ’n ervaring wat jou naby aan die dood bring jou nie onaangeraak laat nie, of jy nou oud is of nog in die fleur van jou lewe. Dan vergeet jy van beuselagtighede, klein irritasies, versuurde verhoudings en ander onaangenaamhede wat nie werklik saak maak nie. Hiervan kan die jong Suid-Afrikaanse atleet AJ Calitz en die ouer rolprentakteur Antonio Banderas albei getuig. Calitz, wat gereeld op die podiums van die wêreld se veeleisendste veldwedlope staan, het ’n beroerte oorleef. Banderas het omtrent dieselfde tyd ’n groot hartaanval gehad wat ’n angsvolle tydperk vir hom tot gevolg gehad het. Albei het later verklaar dat dit ’n mens se beskouing van lewe en dood heeltemal verander. Wanneer jy ’n hartaanval gehad het, sien jy die aangesig van die dood, het Banderas verklaar. En wanneer jy sien jy het dit gemaak, besef jy dat jy regtig meer op die belangrike dinge van die lewe moet konsentreer, het al twee verseker. Dit is maar twee bekendes wat ’n gesondheidskrisis oorleef het. Dit is ook die ervaring van duisende wat daagliks soortgelyke ervarings het en wat – dalk met enkele uitsonderings – sal saamstem: Dit is jou verhouding met jou Skepper en jou naastes wat die hoogste voorkeur moet kry en ware geluk bepaal.